
A [Ru(η6-p-cimol)(H2O)3]2+ kölcsönhatása 1-metil-imidazollal és N-acetil-hisztaminnal

A kutatómunkám során a hexahapto kötésmódú 1-metil-4-izopropil-benzol (p-cimol) aromás ligandumot tartalmazó félszendvics, fémorganikus ruténium(II) kation 1-metil-imidazol (MeIm) és N-acetil-hisztamin (AcHm) ligandumokkal, oldatfázisban történő komplexképződését vizsgáltam. Három módszert alkalmaztunk a képződő komplexek összetételének és stabilitási állandóinak a meghatározásához, a pH-potenciometriát, a 1H-NMR spektroszkópiát és az ESI-TOF-MS spektrometriát.
A pH-potenciometriás módszerrel meghatároztuk a ligandumok protonálódási állandóit. Vizsgáltuk a fémes rendszerekben történő komplexképződést, ahol a lassú reakció folyamatok, illetve a már savas pH-tartományban megjelenő inaktív hidroxokomplex képződése meghiúsította a pH 5 fölött lejátszódó komplexképződési folyamatok jellemzését. A szokásos várakozási idő, 10 - 15 perc alatt sem állt be az egyensúly a fémes rendszereknél.
Emiatt 1H-NMR spektroszkópiás módszert hívtunk segítségül. Felvettük a ligandumok spektrumait, illetve az 1:1 és 1:3 arányú fémes rendszereket vizsgáltuk. Az 1:1, illetve 1:3 aránynál a szabad fémion aromás liganduma és az imidazol modell ligandumok jelei mellett feltűnt egy valószínűleg 1:1 és 1:2 összetételű komplex, melynek mennyisége a pH növelésével változott. Mind a két ligandum esetében az 1:3 arányú fémes rendszerekben a ligandum feleslege esetén a hidrolízis visszaszorult.
További vizsgálatokat végeztünk ESI-TOF tömegspektrometriás módszerrel. Az 1:1 és 1:3 arányú mintáknál kapott spektrumok kiértékelése során megállapítottuk, hogy a [Ru(η6-p-cimol)(H2O)3]2+ - metil-imidazol rendszerben, a pH 12 fölött egy MLH-1 összetételű komplex van jelen. Emellett detektálható volt a ML, ML2 és annak hidroxokomplexe a ML2H-1 összetételű részecske, illetve kis intenzitással megjelent az ML3 összetételű komplex is a fémes rendszerekben. A pH ~ 5 fölött mind a két ligandum esetében a fémes mintákban megjelent a trihidroxihidas [{Ru(η6-p-cimol)}2(μ2-OH)3]+ hidroxokomplex is.
A többi rendszerbeli részecske összetételének tisztázására további NMR spektroszkópiás és ESI-TOF-MS vizsgálatokat is tervezünk.
Emellett, a különböző pozícióban hisztidin aminosavat tartalmazó kis oligopeptidek szilárdfázisú peptidszintézisét is szeretnénk elvégezni és [Ru(η6-p-cimol)(H2O)3]2+ -megkötő képességüket is tanulmányozni, hogy a képződő komplexek összetételét, stabilitási állandóit és oldatszerkezetét meghatározzuk.



